จังหวัดหนองคายเสนอโครงการศึกษาความเป็นไปได้ในการลงทุนระบบขนส่งแบบบูรณาการ เชื่อมโยงจีน และ สปป.ลาว เชื่อจะทำให้ได้ประโยชน์ในอนาคต
นายรณชัย จิตรวิเศษ ผู้ว่าราชการจังหวัดหนองคาย กล่าวว่า การประชุมคณะรัฐมนตรีอย่างเป็นทางการนอกสถานที่ ที่จังหวัดหนองคาย วันนี้ จังหวัดได้เสนอให้ศึกษาความเป็นไปได้และเหมาะสมในการลงทุนระบบขนส่งแบบบูรณาการ เพื่อการท่องเที่ยวและการพัฒนาของกลุ่มจังหวัด ได้แก่ ระบบรถ ราง เรือ และการสร้างท่าเรือริมฝั่งแม่น้ำโขง ให้เกิดการเชื่อมโยงด้านการท่องเที่ยว เพราะในอีก 2-3 ปีข้างหน้ารถไฟความเร็วสูงของ สปป.ลาว และจีน จะเชื่อมต่อกันถึงนครหลวงเวียงจันทน์ และจังหวัดหนองคาย ซึ่งไทยได้พูดคุยกับจีน และ สปป.ลาวแล้ว หากเราสามารถศึกษาและทำการเชื่อมต่อระบบรถไฟความเร็วสูงจากจีน รวมถึงการใช้แม่น้ำโขงในการขนส่ง จะเป็นการพัฒนาเศรษฐกิจ และการท่องเที่ยว ตลอดจนระบบขนถ่ายสินค้าผ่านระบบขนส่งทางถนนต่อไป //โครงการปรับปรุงพื้นที่ด่านศุลกากร พรมแดนมิตรภาพไทย-ลาว ซึ่งมีคนผ่านไปมาจำนวนมาก จึงจะเพิ่มจุดจอดรถให้มากขึ้น เพื่ออำนวยความสะดวกในการทำเอกสารผ่านแดนของนักท่องเที่ยว //ส่วนด้านการท่องเที่ยว ทางจังหวัดก็ส่งเสริมให้มีการท่องเที่ยวเชิงวัฒนธรรม ท่องเที่ยวชุมชนที่บ่งบอกถึงอัตลักษณ์การแต่งกาย อาหารการกิน วัฒนธรรมประเพณี โดยพยายามดึงจุดเด่นของแต่ละหมู่บ้านออกมา ทั้งนี้เชื่อว่า หากแผนดังกล่าวได้รับการอนุมัติ หน่วยงานที่เกี่ยวข้องจะได้นำไปจัดทำแผนงาน และทำโครงการเชื่อมต่อไปยังกลุ่มจังหวัด ซึ่งบางโครงการเป็นการต่อยอดจากโครงการเดิมที่ทำไปแล้ว เชื่อว่าจะเป็นประโยชน์กับจังหวัดหนองคายและจังหวัดใกล้เคียง ที่จะเชื่อมต่อการขนส่งและการท่องเที่ยวจากประเทศจีน ลาว และไทย